JABBANDUNAW L-ARMI Il-Gvern Kolombjan wasal għal ftehim ta' paċi mar-Revolutionary Armed Forces of Colombia (FARC) wara ħamsin sena ta' konflitt armat li f'diversi okkażjonijiet poġġa lil dan l-istat tal-Amerika t'Isfel f'xifer tal-kollass u ħalla aktar minn 220,000 persuna mejta. Permezz ta' dan il-ftehim, il-membri ta' dan il-grupp terroristiku se jabbanduna l-armi u jitħalla jintegra ruħu mill-ġdid fis-soċjetà. F'messaġġ li ta lill-poplu Kolombjan wara li ntlaħaq il-ftehim, il-President Juan Manuel Santos qal li permezz tal-qbil huwa żamm il-wegħda elettorali li jġib dan il-konflitt fi tmiemu. Huwa ħabbar li dan il-ftehim se jitpoġġa quddiem il-votanti għall-approvazzjoni f'referendum li se jsir fit 2 ta' Ottubru li ġej. SE JIRTIRAW L-ATT TAL-1998 Is-Segretarju tal-Istat għal-Ġustizzju tar-Renju Unit Liz Truss ħabbret li l-Gvern Konservattiv għadu determinat li jabbanduna l-Human Rights Act biex minfloku jimplimenta dik li qiegħda tissejjaħ British Bill of Rights. Din tal-ewwel kienet introdotta fl-1998 bl-għan li tagħti l-opportunità lil ċittadini tar-Renju Unit li jagħmlu rikors għad-drittijiet mogħtija mill-Konvenzjoni Ewropea għad-Drittijiet Umani meta jkunu qegħdin jidhru f'qorti Brittanika. Madankollu, l-att tal-1998 ma tantx gawda minn popolarità kbira fil-pajjiż hekk kif hemm min ħass li permezz tiegħu ttieħdu deċiżjonijiet li jmorru kontra l-ispirtu tradizzjonali tal-liġijiet Brittaniċi u fetaħ it-triq għall-abbużi fil-proċess ta' appell. Dan wassal lill-Partit Konservattiv biex iressaq att ġdid li jerġa' jagħti lura ftit mis-supremazija tal-liġijiet Brittaniċi. DINJA OĦRA? Grupp ta' astronomi minn madwar id-dinja ħabbru s-sejba ta' evidenza ċara li tindika l-eżistenza ta' pjaneta barra mis-sistema solari tagħha li jista' jkollha kundizzjonijiet ambjentali simili għal dawk tad-dinja. Din il-pjaneta ġibdet l-attenzjoni tal-komunità xjentifika xi żmien ilu waqt riċerka li kienet qiegħda ssir bħala parti mill-kampanja Pale Red Dot, b'referenza għall-istilla Proxima Centauri. Il-pjaneta, li ngħatat l-isem ta' Proxima b, hija ta' interess partikolari għax id-distanza tagħha minn Proxima Centauri tidher li tippermetti l-eżistenza ta' sistemi klimatiċi simili għal dawk tal-pjaneta tagħna. Dan, però, irid jiġi vverifikat fil-ġejjieni permezz ta' probes spjazjali li jridu jaraw jekk hemmx il-preżenza tal-ilma u atmosfera vivibbli. MIJIET TA' VITTMI Terremot ta' 6.2 fuq l-iskala Richter li seħħ kmieni nhar l-Erbgħa li għadda qrib ir-raħal pittoresk ta' Amatrice, kif wkoll diversi rħula oħra tal-madwar li jinsabu fiċ-ċentru tal-Italja. Dan id-diżastru naturali ħalla aktar minn 260 ruħ mejta u kważi 400 oħra midruba, illi għexieren minnhom huma f'qagħda kritika. Barra minn hekk, huwa maħsub li t-terremot ħalla madwar 2,500 mingħajr saqaf fuq rashom fejn l-awtoritajiet kellhom joħolqu villaġġi żgħar tat-tined biex jakkomodaw lill-vittmi. L-operazzjonijiet ta' sokkors kellhom jiġu interrotti kemm-il darba hekk kif iż-żona kienet milquta minn aktar minn 900 skoss li segwew matul il-jiem ta' wara. JHEDDED LI JITLAQ Il-President tal-Filippini Rodrigo Duterte hedded li joħroġ lil pajjiżu min-Nazzjonijiet Uniti wara li din l-organizzazzjoni ħeġġitu biex inaqqas is-severità tal-kampanja li qiegħed imexxi f'pajjiżu kontra t-traffikanti tad-droga. Id-daqs u l-ħeffa tal-kampanja kontra t-traffikar tad-droga qiegħda tagħmilha diffiċli għal organizzazzjonijiet internazzjonali biex jieħdu rendikont tal-impatt uman tagħna. Madankollu, huwa maħsub li n-numru ta' persuni li nqatlu minn Ġunju li għadda fuq suspett ta' traffikar issa qabeż l-elf ruħ. Ir-reazzjoni ta' Duterte għall-kummenti tan-Nazzjonijiet Uniti kienet tipikament vulgari fejn għajjar lill-organizzazzjoni b'mod qawwi u qal li s-sħubija fiha kienet inutli għal pajjiżu hekk kif qatt ma sab l-appoġġ tagħha meta kien fil-bżonn. AVVANZ MHUX MISTENNI Il-Korea ta' Fuq sparat missila minn sottomarin nhar l-Erbgħa li għadda fid-direzzjoni tal-Ġappun li kopriet medda ta' madwar 500 kilometru qabel ma niżlet fil-baħar. Minkejja li l-missila m'għaddietx fuq il-Ġappun inniffisu, hija għaddiet mill-air defence identification zone, jiġifieri ż-żona ta' monitoraġġ, identifikazzjoni u kontroll tal-avjazzjoni ċivili ta' dan il-pajjiż. B'hekk, il-Korea ta' Fuq tat prova tal-kapaċità li twassal il-munizzjon tagħha fuq distanza mingħajr preċedent. Bosta pajjiżi, fosthom il-Korea ta' Isfel, jidhru li kienu maħsudin bl-avvanzi kbar li l-Korea ta' Fuq għamlet fir-riċerka ballistika tagħha u diġà taw sinjali li qegħdin jikkunsidraw diversi bidliet fil-politika ta' difiża tagħhom.